Paxta hosili terimini mexanizatsiyalashni moliyaviy qo‘llab-quvvatlash chora-tadbirlari to‘g‘risida

So‘nggi yillarda respublikada paxta yig‘im-terimida qo‘l mehnati ulushini kamaytirish, terimni mexanizatsiyalashgan shaklda tashkil qilish bo‘yicha bir qator ishlar amalga oshirilmoqda.
 Xususan, qishloq xo‘jaligi texnikalarini ishlab chiqaruvchi korxonalarda turli rusumdagi zamonaviy paxta terish mashinalarini ishlab chiqarish yo‘lga qo‘yildi.
 Shu bilan birga, 2020-yil paxta hosili terimi mavsumiga tayyorgarlik ko‘rish jarayonida paxta-to‘qimachilik klastyerlari va fermer xo‘jaliklarining paxta terish mashinalari bilan ta’minlanganlik darajasini oshirish talab etiladi.
 Respublikada paxta hosili terimini mexanizatsiyalash darajasini oshirish, paxta-to‘qimachilik klastyerlari va boshqa xo‘jalik yurituvchi subyektlarni sifatli paxta terish mashinalari sotib olish uchun moliyaviy qo‘llab-quvvatlash maqsadida:
 1. Qishloq xo‘jaligi vazirligi tomonidan Qoraqalpog‘iston Respublikasi Vazirlar Kengashi hamda viloyatlar hokimliklari bilan birgalikda joriy yil mavsumida paxta hosili terimini mexanizatsiyalashgan usulda tashkil qilish bo‘yicha paxta terish mashinalariga bo‘lgan buyurtmalar portfeli shakllantirilganligi ma’lumot uchun qabul qilinsin.
 2. Tiklanish va taraqqiyot jamg‘armasining (keyingi o‘rinlarda — Jamg‘arma) mablag‘lari hisobidan ekvivalenti 50 million AQSh dollari miqdorida “Agrobank” ATBning ustav kapitalidagi Jamg‘arma ulushi oshirilsin.
 Jamg‘arma bir hafta muddatda ushbu bandning birinchi xatboshisida ko‘rsatilgan mablag‘larni “Agrobank” ATB ustav kapitaliga o‘tkazib bersin.
 Kapital bozorini rivojlantirish agentligi “Agrobank” ATBning qo‘shimcha chiqarilgan aksiyalarining davlat ro‘yxatidan o‘tkazilishini ta’minlasin.
 3. Belgilab qo‘yilsinki:
 “Agrobank” ATB ustav kapitaliga kiritilayotgan 50 million AQSh dollari ekvivalentidagi maqsadli mablag‘lar paxta-to‘qimachilik klastyerlariga va boshqa xo‘jalik yurituvchi subyektlarga mahalliy ishlab chiqarilgan paxta terish mashinalarini sotib olishga Markaziy bankning asosiy stavkasida kreditlar ajratish uchun yo‘naltiriladi;
 yuqorida ko‘rsatilgan kreditlarning so‘ndiriladigan qismi mahalliy ishlab chiqarilgan qishloq xo‘jaligi texnikalarini sotib olish maqsadlariga yo‘naltiriladi.
 4. Qishloq xo‘jaligi vazirligi bir oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 5. Ushbu qarorda belgilangan chora-tadbirlarning samarali va o‘z vaqtida amalga oshirilishini ta’minlash maqsadida: 
 Qoraqalpog‘iston Respublikasi Vazirlar Kengashi Raisi, viloyatlar va tumanlar hokimlari uch kun muddatda hududlardagi paxta terish mashinalariga talabgorlarning aniq ro‘yxatini shakllantirsin;
 qishloq xo‘jaligi vaziri J. Xodjayev paxta terish mashinalariga talabgorlarni tanlashga ko‘maklashsin hamda paxta hosili terimini mexanizatsiyalash bo‘yicha takliflarni ishlab chiqsin;
 “Agrobank” ATB boshqaruvi raisi R. Mamatkulov paxta-to‘qimachilik klastyerlariga va boshqa xo‘jalik yurituvchi subyektlarga kredit hujjatlarini sifatli tayyorlashda amaliy yordam ko‘rsatish va kreditlarni byurokratiyasiz ajratishni ta’minlasin; 
 “O‘zavtosanoat” AJ boshqaruvi raisi Sh. Umurzoqov paxta terish texnikalarining o‘z vaqtida ishlab chiqarilishini va talabgorlarga yetkazib berilishini ta’minlasin.
 6. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosarlari J.A. Qo‘chqorov va O‘.I. Barnoyev zimmasiga yuklansin.